בין בטלה לדבקות
רסיסי לילה לה
ענין תקיעת שופר שכתב רמב"ם כלומר עורו ישנים מתרדמתכם וחז"ל אמרו שיעלה זכרוניכם לפני לטובה ובמה בשופר. הכל אחד. כי ה' צילך, כאשר האדם מתעורר משנתו וזוכר בהשם יתברך אז השם יתברך זוכר אותו. כאותו ענין שהוא זוכר בהשם יתברך איך הוא מלא כל הארץ כבודו והכל שלו וצריך לעובדו וכיוצא, כל חד לפום אתערותא דיליה, כך השם יתברך כנגדו... ולכן יהיב עיטא בשופר לעוררנו. ואמרו ז"ל שהוא לערבב השטן, והכל אחד, כמו שאמרו הוא שטן הוא יצר הרע, ועיקר יצר הרע אינו אלא ההשקעה בדמיון, שאינו מניחו לזכור ולשום אל לבבו על מה נברא בעולם ולהתעורר משינתו. 

ועל זה נאמר ביום ההוא וגו' האובדים בארץ אשור והנדחים וגו'. שהם שני מיני השתקעות בדמיון. האחד שמשקיע עצמו בהשתדלות תדירה בעסקי עולם הזה, כגון לקבוץ ממון וכיוצא שאר תאוות או רדיפת שררה וכבוד או ניצוח וקנאה עד שלבו מוטרד שאי אפשר לו לזכור את השם יתברך כלל. וזה נקרא אובד חס ושלום, כאשר הוא בתכלית השיקוע. וזה ענין אשור שהראש שלהם סנחריב שבלבל כל העולם כולו בהשתדלות עצומה כל ימיו, ולא לישב בטל כישן דמי. והגם דזה גרע יותר עד שהוא כאובד לגמרי, מאחר שהוא שקוע בהשתדלות וטרדות ולא בדמיונות של בטלה, ותכלית השיקוע הזה הם עשרת השבטים שאמרו ז"ל שנטמעו בעמים בגלות אשור עד שלא ידעו בעצמם אם הם ישראל כלל. כי כך הוא גדול כח השיקוע בעולם הזה עד שמשכיח לגמרי שורש היהדות חס ושלום... אבל ביום ההוא שהוא היפך יום הזה יהיה שופר גדול המעורר גם אלה. 

ואלה יקדימו לבוא, כי השיקוע שלהם מצד כח השתדלות וכאשר יתעוררו ויהפכו כח השתדלותם להשתדל לרדוף אחרי ה', מצד הרדיפה שלהם יקדימו בביאתם. ואחר כך הנדחים, והם העצלנים השקועים בדמיונות של תוהו ושל שוא ושל הבל. וזה ענין מצרים שנקרא ערות הארץ, כי ענין ארץ הוא כח השתדלות כענין מלך לשדה נעבד בעבודת האדמה, שזה עיקר עבודת ויגיעת אדם בעולם הזה מצד העולם הזה. שכן נמשל גם כן עבודת אמת דאדם הראשון בגן עדן שהניחו לעבדה ולשמרה ודרשו חז"ל במצות עשה ולא תעשה. וערות הארץ היינו גנות ענין הארץ, שאין צריך עבודה כי נילוס עולה ומשקה. מה שאין כן ארץ ישראל ארץ אשר ה' אלהיך דורש וגו' למטר השמים וגו', וצריך עבודה ותפילה וייחול לה' ואי אפשר להשקיע עצמו בשלוה כל כך. וזה עיקר קדושת הארץ שלא להשקיע בדמיונות של שלוה רק לידע שצריך השתדלות ואדם לעמל יולד. וקדושת המקדש לידע שלא לעמל מלאכה ולהשקיע בעבודת עולם הזה בזיתו וכרמו רק בעבודת השם יתברך.  

וערות הארץ נקרא השיקוע בעולם הזה בלא השתדלות רק הוזים שוכבים. ותכלית שיקוע בזה נקרא נדח, שאינו אובד שהרי אינו שקוע בדבר אחר ומובלע בין העמים. אבל מכל מקום הוא נדח מידיעת השם יתברך...  והשם יתברך הבטיח כי לא ידח ממנו נדח, כי יתעוררו לקול שופר הגדול שישמיע השם יתברך ללבבם. הגם שיתאחרו מהאובדים מצד העצלות שבהם וצריכים להשתדלות יתירה, אבל סוף יבואו כולם להר הקודש לירושלים דשם הוא היפך שני מיני דמיונות האלה כנ"ל.  

ובכל ראש השנה השופר הוא מצד השתדלות אדם, שאנו תוקעים בשופר ולכן אין נקרא שופר גדול, דגדול רצה לומר המתפשט עד אין קץ ותכלית. וזהו ביום ההוא, שיתקע מעצמו ולא פירש מי התוקע. כי אנו טוענים השיבנו וגו' והשם יתברך אומר שובו אלי וגו', וביום ההוא שיתברר האמת דקודשא בריך הוא וישראל כולו חד, לא שייך כלל לקרוא האתערותא על שם אחד ביחוד כאילו יש מעורר ומתעורר, כי באמת כולא חד ואין שם מבוא להשתדלות אדם ולא לבקשת השיבנו, שזה מצד השתדלות אדם מבקש אתערותא דלעילא. אבל באמת קדושת ישראל מעצמו הוא דבוק בהשם יתברך, ויתקע מעצמו ולכך הוא גדול בהתפשטות. מה שאין כן בכל ראש השנה דצריך למעשה ידי אדם לתקוע, אינו בהתפשטות גמור לאובדים ונדחים גמורים לבוא לגמרי להשתחוות וגו' רק הוא כפום אתערותא דלתתא. 

ומי ששומע קול שופר ומקיים מצות ה' הוא מתעורר משיקועו בדמיונות עולם הזה וממילא השטן מתערבב. כי עיקר השטנתו הוא השיקוע בדמיונות, וזה כל האדם לעמל יולד, לעמל תורה להוציא עצמו מדמיון שוא ולדבק בתורת אמת. וכאשר האדם מתעורר בפתע פתאום מכל מיני דמיונות וזוכר בהשם יתברך, השטן מתערבב ומתבלבל כח ההשטנה. הגם דאין כוחו כשופר גדול להיות ביאה גמורה להר הקודש, דהיינו יציאה גמורה מן הדמיון לחלוטין שלא ישוב עוד, מכל מקום בלבול וערבוב להשטנה יש. וממילא השם יתברך חפץ חסד וזוכר הברית. וחז"ל אמרו דהוא חושב דזהו שופר גדול, והיינו דחושב דהתעוררות זו תלך ותתפשט בלב להיות יתד קבוע שלא תמוט.  

וזהו עיקר החילוק שבין שופר לשופר גדול בהתפשטות הקול. אבל בעולם הזה שהיצר הרע לא נעקר מן הלב לגמרי, כל האתערותא הוא לפי שעה לבד. שכל זמן שאין לבו חלל בקרבו כדוד המלך ע"ה שהרגו ליצר רע בתענית, אי אפשר להיות קבוע וקיים בעבודתו שלא ינתק כלל. וזה כל עסק האדם בעולם הזה להיות רצוא ושוב ולהתחזק להתעורר עצמו משינתו בכל פעם. ותכלית הבריאה היתה על כך שיהיה לו יצר המשכיח והוא יתגבר כנגדו. 
וזה ענין העזר כנגדו דאשה, שבא על ידי הפלת תרדימה שהוא הביטול לצורת אדם, דבשינה כח המדמה גובר ולכן הוא אחד מששים במיתה. והשם יתברך הפיל זה עליו, שכך יסד השם יתברך בעולמו להיות האדם ישן ומתעורר ועל ידי זה זוכה להעזר כנגדו בקיום המין בניצחיות והתפשטות לעולמי עד, שאי אפשר רק על ידי השתקעות בדמיון גם כן, כדרך שאמרו ביומא כשביטלו יצר הרע דעריות לא אישתכח ביעתא. ויצרא דעריות הוא ההשתקעות בדמיון של בטלה דוגמת השינה. 
וזה מה שלא יתבטל לגמרי גם לעתיד לבוא, כמו שמובא בזוהר דאיקרי לבן דאתלבן, דאי לאו הכי חמידו דאורייתא לא אישתכח, כי יהיו כמלאכים שאין להם יצר הרע ולא ניתנה תורה להם מטעם זה. כי עיקר חשק התורה מצד המילוי לחסרון שהיא תבלין ליצר רע, והיינו יצרא דעריות והשתקעות בדמיונות הבלים. על זה התורה תבלין להיות כל דמיונותיו בדברי תורה, כידוע שכח המדמה יוכל להתפשט גם כן במחשבת דברי תורה גם כן הבאים מצד כח המדמה, עד שגם הדמיון כולו תורה ואמת. מה שאין כן יצרא דעבודה זרה שהוא עבודה והשתדלות זרה, זה צריך לעקור לגמרי שלא יהיה בו אל וכח זר ולאכפייא ולבטלו לגמרי. כי יצר זה אינו מצד בריאת השם יתברך שיסד בעולמו רק בא מצד הסתת הנחש...
